Արամայիս Բայբուրտցյան

Արամայիս Արամի Բայբուրտցյան (), հայազգի խորհրդային անասնաբույժ, անասնաբուժական գիտությունների դոկտոր (1962 թ.), պրոֆեսոր (1961 թ.), ՀԽՍՀ գիտության վաստակավոր գործիչ (1961 թ.)։

Կենսագրություն 
1932 թվականին ավարտել է Անդրկովկաս (Երևանի) անասնաբուծական-անասնաբուժական ինստիտուտը։ 1951-1953 թվականներին եղել է Հայկական անասնաբուծության-անասնաբուժության ԳՀԻ-ի տնօրեն, 1962-1965 թվականներին ղեկավարել է Գյուղատնտեսության կենդանիների ամորձատման համամիութենական ԳՀԸ։ Բայբուրտցյանի գիտահետազոտական աշխատանքները վերաբերում են ձիերի մնդավի ու այլ մարմնահատվածների վիրաբուժական հիվանդությունների բուժման հարցերին։ Մշակել է գյուղատնտեսական կենդանիների սեռական գեղձերի ֆունկցիայի դադարեցման նոր մեթոդը, որը կիրառվում է ինչպես ԽՍՀՄ–ում, այնպես էլ արտասահմանյան երկրներում (ԱՄՆ, ճապոնիա, Հունգարիա և այլն)։ Գ․ Կ․ Ափինյանի հետ միասին առաջարկել է հորթերին կաթնածծիչներով կերակրելու եղանակ, որի համար 1939 թվականինի պարգևատրվել է ԽՍՀՄ ժողովրդական տնտեսության նվաճումների ցուցահանդեսի ոսկյա մեծ մեդալով։ Եղել է Հայկական ՍՍՀ IV գումարման Գերագույն Սովետի դեպուտատ և ՍՄԿԿ XXII համագումարի պատգամավոր։

Պարգևներ 
 Պարգևատրվել է Աշխատանքային կարմիր դրոշի շքանշանով։

Երկեր 
 Արու կենդանիների սեռական գեղձերի ֆունկցիայի դադարեցումը (կրտումը), Ե․, 1959 թ.
 Գյուղատնտեսական կենդանիների անատոմիայի և ֆիզիոլոգիայի հիմունքները, Երևան։ Հայպետհրատ, 1951 թ.
 Կենդանիների ամորձիների սպերմատոգեն ֆունկցիայի դադարեցումը, Երևան։ Հայպետհրատ, 1955 թ.
 Հայաստանի վայրի ոչխար, Երևան։ Ա. հ., 1948 թ.
 Վիթ կամ պարսկական այծեղջերու, Երևան։ Ա. հ., 1948 թ.
 Քարայծյամ։ (Համույր)։ Երևան։ Ա. հ., 1948 թ.

Ծանոթագրություններ 

Հայ անասնաբույժներ
Հայ պրոֆեսորներ
Անասնաբուժական գիտությունների դոկտորներ